Katavru ta’ mara nstab b’kumbinazzjoni f’garaxx ta’ dar f’Michigan fl-Istati Uniti. Il-Pulizija qalet li ħaddiem tal-kostruzzjoni sab il-katavru tal-mara waqt li kien qed jagħmel xi xogħol fl-akwati. X’aktarx li l-katavru huwa ta’ mara Ġermaniża ta’ 49 sena li l-aħħar indirizz magħruf tagħha kien id-dar fejn instabet mejta. Il-ġirien qalu lill-investigaturi li kien ilhom ma jaraw lill-mara u ħasbu li din kienet marret tgħix x’imkien ieħor. Iddeskrivewha bħala mara li kienet tivjaġġa ħafna u kienet tħobb tinqata’ għaliha. Anke l-bank li kienet tuża dam sakemm żvojta l-kont bankarju tal-mara biex beda joħorgilha t-twissijiet li qed taqa’ lura fil-ħlasijiet. Dan għaliex il-kontijiet kollha tal-mara kienu jitħallsu direttament mill-kont bankarju tagħha permezz ta’ standard order. Mill-awtopsja ħareġ li ma kinx hemm sinjali ta’ vjolenza iżda l-kawża tal-mewt għad trid tiġi stabbilita. L-Awtoritajiet huma tal-fehma li l-mara x’aktarx li ilha mejta, sitt snin.